

กฎกระทรวง

ฉบับที่ 360 (พ.ศ. 2563)

ออกตามความในประมวลรัษฎากร

ว่าด้วยการยกเว้นรัษฎากร

อาศัยอำนาจตามความในมาตรา ๔ แห่งประมวลรัษฎากร ซึ่งแก้ไขเพิ่มเติมโดย  
พระราชบัญญัติแก้ไขเพิ่มเติมประมวลรัษฎากร (ฉบับที่ ๒๐) พ.ศ. ๒๕๑๓ และมาตรา ๔๒ (๑๗)  
แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๑๐)  
พ.ศ. ๒๔๙๖ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ 1 กำหนดให้เงินได้ที่ผู้มีเงินได้ได้รับตามมาตรการลดภาระการซื้อที่อยู่อาศัย  
ตามมติคณะรัฐมนตรีเมื่อวันที่ 26 พฤศจิกายน พ.ศ. 2562 เป็นจำนวนห้าหมื่นบาท เป็นเงินได้  
พึงประเมินที่ได้รับยกเว้นไม่ต้องรวมคำนวณเพื่อเสียภาษีเงินได้

ข้อ 2 ผู้มีเงินได้ที่จะได้รับสิทธิยกเว้นภาษีเงินได้ตามข้อ 1 ต้อง

(1) ซื้ออสังหาริมทรัพย์เพื่อใช้เป็นที่อยู่อาศัยและได้ลงทะเบียนตามมาตรการลดภาระการซื้อ  
ที่อยู่อาศัยของกระทรวงการคลัง

(2) ได้รับอนุมัติสินเชื่อจากสถาบันการเงินที่ร่วมโครงการและจดทะเบียนสิทธิและนิติกรรม  
ในอสังหาริมทรัพย์นั้นให้แล้วเสร็จในระหว่างวันที่ 27 พฤศจิกายน พ.ศ. 2562 ถึงวันที่  
31 มีนาคม พ.ศ. 2563 ทั้งนี้ ตามหลักเกณฑ์ วิธีการ และเงื่อนไขที่กระทรวงการคลังกำหนด

(3) เป็นผู้มีเงินได้พึงประเมินประจำปี พ.ศ. 2561 ไม่เกินหนึ่งล้านสองแสนบาทและ  
ได้ยื่นแบบแสดงรายการภาษีสำหรับเงินได้พึงประเมินประจำปีภาษี พ.ศ. 2561

ให้ไว้ ณ วันที่ 23 มีนาคม พ.ศ. ๒๕๖3

สันติ พร้อมพัฒน์

รัฐมนตรีช่วยว่าการฯ รักษาราชการแทน

รัฐมนตรีว่าการกระทรวงการคลัง

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่ภาครัฐให้การสนับสนุนเงินเป็นจำนวน  
ห้าหมื่นบาทแก่ผู้ซื้อที่อยู่อาศัยที่เข้าร่วมมาตรการลดภาระการซื้อที่อยู่อาศัย ดังนั้น เพื่อเป็นการบรรเทาภาระ

ภาษีให้แก่ผู้ได้รับเงินสนับสนุนจากภาครัฐ สมควรกำหนดให้เงินได้ที่ได้รับการสนับสนุนตามมาตรการดังกล่าว

เป็นเงินได้พึงประเมินที่ได้รับยกเว้นไม่ต้องรวมคำนวณเพื่อเสียภาษีเงินได้ จึงจำเป็นต้องออกกฎกระทรวงนี้

(เล่ม ๑๓๗ ตอนที่ ๒๖ ก ราชกิจจานุเบกษา ๓๐ มีนาคม ๒๕๖๓)